РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/414-14

4. децембар 2014. године

Б е о г р а д

ЗАПИСНИК

10. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ

ОДРЖАНЕ 4. ДЕЦЕМБРА 2014. ГОДИНЕ

Седница је почела у 11,20 часова.

Седници је председавао др Бранислав Блажић, председник Одбора.

Седници су присуствовали чланови Одбора: Владимир Петковић, Адриана Анастасов, Бобан Бирманчевић, Јездимир Вучетић, Соња Влаховић, Ивана Стојиљковић, Гордана Зорић, Виолета Лутовац, Гордана Топић, Ђорђе Косановић, Нада Лазић, Иван Карић.

Седници нису присуствовали чланови Одбора: Ивана Динић, Дејан Николић, Момо Чолаковић, Шаип Камбери, као ни њихови заменици.

Седници су присуствовали представници Министарства пољопривреде и заштите животне средине: начелник Одељења за управљаење отпадом Радмила Шеровић, начелник Одељења за управљање пројектима Љиљана Вељковић, самостални саветник за стратешке процене утицаја на животну средину Гордана Перовић, саветник у Одељењу за управљање пројектима Драгана Механџић, саветници у Одељењу за управљање отпадом: Драган Љумовић, Предраг Симић и Миодраг Радовановић, представник Секретаријата за заштиту животне средине: директор Дирекције за управљање отпадом Филип Абрамовић, представници општина: Ваљево: Жарко Ковач, заменик градоначелника, Ђорђе Милановић, директор ЈКП Видрак, Обреновац: Ђорђе Комленски, председник скупштине општине Обреновац, Драгослав Будимитовић, директор ЈКП Обреновац, Лазаревац: Драган Алимпијевић, председник градске општине Лазаревац, Милисав Крстовић, директор комуналног предузећа Лазаревац, Ђорђе Максимовић, члан скупштине Еко-Тамнава, Уб: Драган Јелић, председник СО УБ, Љиљана Ристовић, директор ЈП „Енерго Уб“ Барајево: Раде Стевановић, заменик председника градске општине Златомир Николић, дирекција за развој и изградњу општине, Владимирци: Владимир Михаиловић, начелник Одељења за привреду, урбанизам и финансије, Лајковац, Петровић Марина, директор Дирекције за изградњу и уређење општине - ЈКП Градска чистоћа, Мионица: Горан Рангелов, начелник општинске управе, Коцељева: Славица Ранковић, заменик председника општине, Поповић Златко, начелник одељења за урбанизам, Осечина: Величко Марковић, стручни сарадник за послове комуналне полиције, Љиг: Катарина Лазић, помоћник председника општине, представници РЕЦ „ЕКО-ТАМНАВА“, доо Уб: Радомир Стевановић, директор, Ненад Пеладић, сарадник и Владимир Лалић, председник Скупштине РЕЦ „Еко – Тамнава“, Ана Бован, председник ЦЕДЕФ-а, представник КОМДЕЛ-а: Лазар Крњета, представници Саобраћајног института ЦИП, Београд: Милутин Игњатовић, генерални директор, Горица Алексић Милосављевић, руководилац Сектора за лабораторијска испитивања и заштиту животне средине, представници Института „Кирило Савић“, Београд: др Станислав Глумац, директор, Милица Соврлић, директор Центра за заштиту животне средине, др Рајко Унчаним, члан Надзорног одбора Предраг Михаиловић, директор предузећа „Анализа Хуб“ и на Зеленој столици: Јелена Мићић из Центра модерних вештина.

На предлог председника Одбора, једногласно је усвојен следећи:

Д н е в н и р е д :

1. Разматрање информације о стању активности на припреми пројекта - Регионална депонија комуналног отпада „Каленић“.

Пре преласка на разматрање утврђеног дневног реда, једногласно је усвојен Записник осме седнице Одбора, одржане 27. новембра 2014. године.

Прва тачка дневног реда - **Разматрање информације о стању активности на припреми пројекта - Регионална депонија комуналног отпада „Каленић“.**

Радомир Стевановић, директор РЕЦ „ЕКО-ТАМНАВА“ доо УБ, информисао је Одбор о стању активности на припреми пројекта - Регионална депонија комуналног отпада „Каленић“. Истакао је да пројекат изградње Регионалне депоније комуналног отпада „Каленић“ има обележја међурегионалног пројекта и заједнички је за Колубарски управни округ и делове подручја Мачванског управног округа и подручја Града Београда са 11 градова и општина: Ваљево, Обреновац, Лазаревац, Уб, Барајево, Владимирци, Лајковац, Мионица, Коцељева, Осечина и Љиг. Подручје у обухвату регионалног пројекта има 363.360 становника и просечну количину сакупљеног чврстог комуналног отпада 330 тона на дан. Хронолошки је представио одбору све активности које су предузете на пројекту од 2005. до 2014. године, наводећи да у децембру очекује добијање локацијске дозволе. Истакао је да су на овом пројекту имали конструктивну сарадњу са делом Министарства пољопривреде и заштите животне средине које има надлежност у области управљања отпадом, као и са КОМДЕЛ-ом и ЦЕДЕФ-ом. Позвао је Одбор да дође и увери се у прогрес који је постигнут до сада на овом пројетку. Навео је и потешкоће на које се у реализацији овог пројекта наилази: неизмирење финансијских обавеза општина према Плану пословања за 2014. годину, неусвајање Плана пословања за 2015. годину и изостанак сталног система координације, усаглашавања ставова, контроле и надзора на динамици спровођења пројектних активности као и подели одговорности између ресорног Министарства, градова/општина учесника у пројекту и органа управљања регионалног предузећа.

Владимир Лалић, председник Скупштине Регионалног центра за управљање отпадом „ЕКО-ТАМНАВА“, истакао је значај сарадње 11 општина, које су одвојиле своја средства за финансирање реализације овог пројекта, како би решили проблем управљања отпадом на њиховим територијама, као и добру сарадњу са надлежним министарством, наводећи да је рад на овом пројекту један пример добре праксе, који треба да стимулише и друге општине да се на сличан начин организују. Закључком Владе Србије овај пројекат је проглашен пројектом од значаја за Републику Србију.

У дискусији која је уследила, учествовали су: Владимир Петковић, Бобан Бирманчевић, Радмила Шеровић, Љиљана Вељковић, Бранислав Блажић, Гордана Петровић, Владимир Лалић, Драгана механџић, Нада лазић, Станислав Глумац, Драган Алимпијевић, Драган Јелић и Радомир Стевановић.

Члан Одбора Владимир Петковић навео је да је он и одборник у Скупштини Општине Барајево, која је једна од општина које учествују у финансирању овог пројекта, за који сматра да је неопходан за ту општину, јер ће бити знатно еконимичније одвожење отпада, због цене и близине депоније „Каленић“. Нагласио је да сарадња и комуникација између општина треба да се подигне на један виши ниво, а предложио је и да Одбор посети локацију депоније „Каленић“, као и свих 11 општина.

Радмила Шеровић, начелник Одељења за управљање отпадом у Министарству пољопривреде и заштите животне средине, навела је да је Министарству овај пројекат важан за развој овог региона и да представља приоритет. Нагласила је да управљање и рад Еко Тамнаве, као предузећа, није посао Министарства. Из тог разлога се мора ојачати ово предузеће, када се ради о броју и стручности кадрова. Истакла је да Министарство може да помогне реализацији овог пројекта путем кординације са Европском унијом и са фондовима. Нагласила је да се потребно поновно оснивање Фонда за заштиту животне средине, како би се обезбедила средства за овакве пројекте.

Љиљана Вељковић, начелник Одељења за управљање пројектима навела да је Одељење за управљање отпадом уложило много труда и средстава у реализацију овог пројекта. Регион је успостављен, из средстава од шпанска донација урађена је студија оправданости. Обезбеђена је донација Краљевине Шведске за успостављање регионалног предузећа. Навела је да је овај пројекат био приоритетан и да су обезбеђена средстава ЕУ за припрему пројектне документације. Идејни пројекти су израђени у складу са захтевима Европске уније. Истакла је да је дошло до застоја у изради пројектне документације, што је резултирало тиме да овај пројекат неће бити финансиран из средстава ИПА 2012. Средства из ИПА 2012 од 30 милиона евра, као донација од ЕУ, су алоцирана, због неблаговремене и непотпуне израде пројектне документације, за потребе отклањања последица мајских пополава. Навела је да није добијена ни локацијска дозвола за регионалну депонију. Такође је навела да је министарству овај пројекат и даље на приоритетном месту и да ће поново аплицирати за средства из ИПА фонда средином 2015. године под условом да документација у том моменту буде комплентна. Навела је да су највећи изазови у наредном периоду припрема коначне документације у скаду са захтевима ЕУ, на основу које ће бити урађен нови буџет и нова апликација за средства ЕУ. Нагласила је да је за реализацију овог пројекта неопходно јачање капацитета регионалног предузећа, као и то да општине буду више укључене у припрему самог пројекта.

Гордана Перовић, самостални саветник за стратешке процене утицаја на животну средину, навела је да Министарство подржава овај пројекат на оперативном нивоу. Сматра да је неопходно јачање кадровске способности, што изискује више средстава из локалних самоурава. Образложила је да средства од 17 милиона евра добијена из ИПА фонда, због кашњења у пројектној документацији, нису искоришћена за реализацију овог пројекта и да мајске поплаве нису разлог што средства нису наменски искоришћена. Изнела је да је на постојећој локацији, дошло до измена, јер је на терену дошло до експлоатације угља, и да се поставља питање да ли је локација и даље адекватна за ту нанамену. Навела је Министарство заједно са општинама које су укључене у овај пројекат и Еко - Тамнавом раде на решавању овог проблема. Навела је да је одржан састанак на Рударско-геолошком факултету, на ком је указано на то да се, због постојања подземних вода, мора урадити хидродинамички модел режима подземних вода. Када се престане за експлоатацијом угља, мораће да постоје бунари који ће обарати ниво подземних вода. Професор са рударског факултета је одлучио да са својим тимом уради хидродинамичку студију о утицају подземних вода на тело регионалне депоније „Каленић“. То је веома важно јер регионална депонија треба да буде у експлоатацији најмање 20 године. Такође је изнела да неће бити неопходно мењати постојућу локацију. По завршетку хидродинамичке студије, треба је уврстити у идејно решење, након чега можемо да се опет обратимо Европској унији за средства из фондова.

Владимир Лалић, председник Скупштине РЕЦ „Еко-Тамнава“, је навео да поред низа проблема које су имали у вези са пројектом, кључни проблем је незадовољавајући кадровски капацитет. Истакао је да на томе треба да се ради у наредном периоду, како би се квалитетно реализовао пројекат, односно израдила потребна докумета, и на тај начин поново аплицирали за средства из ЕУ.

Председник Одбора др Бранислав Блажић нагласио је да је изгубљено много времена, а да министарство не може да преузме одговорност, да преузме стручни део посла у вези са реализацијом пројекта. Нагласио је да ово треба да послужи као пример како не треба убудуће радити. Навео је да је потребно ангажовати стручне фирме које би заједно са Министарством могле да одговоре на захтеве и који пројекат могу да изнесу до краја. Предложио је да се излобирају средства ЕУ преко држава које су прошле фазу код предприсутних фондова и добијања средстава. Те државе имају стручни кадар који би могао да нам пружи комплетну подршку од почетка до краја. Такође је изнео да је и то трошак али у сваком случају много мањи у односу на 17 милиона евра које смо управо због кашњења са израдом документације изгубили.

Љиљана Вељковић је објаснила да је један од предуслова за одобравање средтава Европске уније за да постоји регионално предузеће, јер је оно крајњи корисник пројекта. Објаснила је да донацију нико не може да излобира, већ да Влада Републике Србије предлаже пројекте, а Министарсво индификује приоритетне пројекте и прави стратешке документе. У овом случају Одељење за управљање отпадом има стратегије, на основу којих се утрврђују приоритети, након чега Одељење за управљање пројектима предлаже пројекте, које одобрава Делегација Европске уније односно Европска комисија. Навела је да је важан предуслов за добијање средстава, да регионално предузеће има капацитет да спроведе пројекат, што подразумева да буду укључени инжењери, људи који познају струку, односно људи који могу да пропрате и да до краја подрже читав пројекат. Такође је навела да је неопходно познавање енглеског језика, јер је сва документација на енглеском језику. Министарство има улогу да помогне у смислу кординације са Европском делегацијом и да аплицира ка фондовима за добијање средстава. Истакла је да је ово процес који веома дуго траје, пројекат је започет 2005. године, а сама припрема документације траје око 5- 6 година. У најбољем случају, пројекат ће бити завршен за 5- 6 година. Због тога је неопходно да лица која учествују у овом пројекту буду од почетка до краја у њему, јер онда та лица имају увид у целу историју пројекта.

Драгана Механџић је указала на то да је неопходно да постоји регионално предузеће, наводећи као пример Пирот, где је играђена инфраструктура, а није постојало предузеће и није имао ко да је преузме. Као добар пример навела је Регионални систем у Суботици. У почетку је у предузећу било запослено три лица, а сада их има шест. Истакла је да Делегација ЕУ у Републици Србији сматра да је ово један од најбољих пројеката.

Председник Одбора Бранислав Блажић поставио је питање колико дуго траје изградња депоније у Суботици, односно кад је започето са пројектом. Изнео је мишљење да је то велики губитак и времена и новца, као и да шест запослених добијају плату ни за шта. Истакао је да је 15 година за изградњу једне депоније недопустиво дуг период. Указао је на то да би, по његовом мишљењу, било боље ангажовати страну фирму која би то урадила за много краћи временски период. Изнео је да је од 100 милиона евра које смо добили од Европске уније, 25 милиона потрошено за депонију у Суботици, која још није завршена. Као добар пример, навео је пројекат изградње регионалне депоније у Кикинди, који је компанија А.С.А реализовала за три године.

Члан Одбора Бобан Бирманћевић подржао је сарадњу 11 општина на овом пројекту, али је указао на то да је велики проблем што после толико више немамо ни средстава, а није добијена ни локацијска дозвола. После толико времена поставља се питање подземних вода, односно да ли ће из тог разлога локација остати иста или не. Изнео је став да је потребно формирати радну групу, која ће сваких 15 дана заседати и радити на решавању оваквих проблема, а коју би чинили представници Министарства, Одбора за заштиту животне средине, као и представници општина који су укључени у овај пројекат. Нагласио је да је бесмислено је да се обраћамо Европској унији за средства, када немамо ни сигурну локацију. Потребно је да се обратимо рударском или неком другом институту који би могао да нам да тачан податак о локацији, јер је без тога неозбиљно било шта даље радити.

Члан Одбора Нада Лазић изнела је став да је проблем у овој земљи то што увек за све мора да постоји политичка воља, док је струка остављена по страни. Навела је да улога посланика у парламенту треба да буде таква да се законом регулише ова област, а да локалне самоуправе, кроз наплату накнада, обезбеђују средства којима могу да плаћају инжењере и кадрове. Указала је на то да људи који завршавају факултете, инжењери, немају где да се запосле, па одлазе у иностранство, јер држава не може да им понуди посао у струци или је тај посао недовољно плаћен. Споменула је Агенцију за отпад, која је укинута и која би сада била права адреса где би могли да се обрате представници овог пројекта. Указала је на то да Министарство не може да се бави овим проблемом, нити има капаците, нити је то у њиховој надлежности. Истакла је да је неопходно ангажовати инжењере, нове људе, који знају енглески језик и да раде на компјутерима. Апеловала је да се поново формира Агенција за отпад, јер би она много допринела решавању оваквих питања. Навела је да је потребно утицати на Владу, како би се формирали овакви кадрови, да се људи мотивишу и да им се омогући да раде, да буду изузети од забране запошљавања, да им се не смањују рапидно плате, јер управо због тога добри кадрови и одлазе у иностранство.

Станислав Глумац, в.д. директора Института „Кирило Савић“, навео је да је Институт „Кирило Савић“ носилац израде идејног пројекта „Каленић“ и да је пројекат урађен у предвиђеном року, квалитетно и у сладу са прописима, али да још увек није успео да наплати потраживања за пружену услугу. Додао је да је пројекат завршен пре пола године, и да је тада то кашњење било оправдано, јер су та средства потрошена за санацију последица катастрофалних поплава. Указао је на то да је Институт „Кирило Савић“ у последње две године у великом финансијском проблему и да запослени не добијају редовно плате. Апеловао је на представнике општина да уплате своје обавезе „Еко Тамнави“, како би они након тога измирили своја дуговања Институту. С обзиром на чињеницу да је пројекат „Каленић“ од значаја за Републику Србију, што је дефинисано закључком Владе, од 21. августа ове године, сматра да је неопходно да им се те обавезе измире што пре. Предложио је да један од закључака буде да се обавеже неко из Министарства пољопривреде и заштите животне средине или из скупштинског Одбора да кординара са ових 11 општина око наплате доспелих обавеза.

Драган Алимпијевић, председник градске општине Лазаревац, изнео је сумњу у наставак пројекта изградње депоније, наводећи да општина Лазаревац не дугује ништа „Еко Тамнави“. Као пример зашто је скептичан навео је искуство на регионалном пројекту, који траје већ 30 година, а да Лазаревац и даље нема воде од тог пројекта. Навео је да је и њему познато да Тамнава има подземне воде које се простиру од Космаја до Цера, тако да је то требало имати на уму при избору локације за депонију. Похвалио је сарадњу 11 општина на пројекту изградње регионалне депоније, јер су све општине схватиле да постоји потреба за таквом депонијом. Осврнуо се на дужину трајања оваквих пројеката и подржао идеју председника Одбора за потребом лобирања да би се добила средства из фондова ЕУ. Апеловао је на остале учеснике да се држе теме ове седнице. Поставио је питање да ли ће ова депонија бити завршена у наредних пет година.

Гордана Петровић је истакла да је Министарство и затражило одговор од стручних институција, у овом случају од Рударско-геолошког факултета, у вези са локацијом депоније. Стручно мишљење Рударско-геолошког факултета било је да није потребно мењати локацију, али да је потребно испоштовати одређене услове, који се односе на заштиту од подземних вода. Истакла је да је највећи проблем то што немамо довољно средстава, посебно у оваквом случају, где општине улажу и саме завршавају послове, уз средства ИПА фондова, која су бесповратна. Као пример је навела да одлагање тоне отпада на санитарној депонији „Дубоко“ кошта 15 евра, а на санитарној депонији Лесковац 25 евра и цена расте. Други проблем је то што немамо стручне људе који би израдили пројекте, са којима можемо да конкуришемо за ИПА фондове. Изнела је став да је штета што је укинута Агенција за отпад, јер је то била Владина стручна институција, а Министарство то не може само да изнесе.

Драган Јелић, председник Скупштине општине Уб, изнео је податак да је комплетна документација урађена већ други пут, па су били принуђени да раде ново идејно решење за локацију за тело депоније, али је у међувремену у „Колубари“ повађен други угљени слој што је довело до продирања воде из издани која снабдева водосистем Каленић. Истакао је да неко треба да одговара за такве пропусте и такве радове, а овде не постоји систем одговорности. Указао је на то да он, као председник Скупштине општине, не може да наметне одборницима да у буџету предвиде средства за израду неког трећег идејног пројекта и треће документације зато што је неко направио пропуст у „Колубари“. Општина је урадила све на шта се обавезала и уплатила новац Еко Тамнави, али она не може бити кривац за то шта ће се десити са депонијом. Указао је на то да су посланици ти који могу помоћи у координацији са министарством. Навео је да све што се ради на површинском копу Тамава – Западно поље, ради се по Закону о рударству, а локалне самоуправе са тим немају никакве везе, па је дошло до лоше ситуације због уливања воде из „Колубаре“, која је у контакту са одлагалиштем већ скоро 6 месеци, па се поставља питање колики је утицај те воде на само одлагалиште. Коп Западно поље изнудио је издизање депоније јаловине 30-ак метара, што није било предвиђено. Поставио је питање да ли ће то утицати на клизање ка регионалној депонији и да ли општине поново издвајају нека средства, док нема никог да то искоординира са Министарством рударства и енергетике, које контролише радове на површинским коповима. Истакао је да је потребно ускладити документацију на основу које се врши експлоатација на копу Западно поље са документацијом депоније „Каленић“, да не бисмо поново дошли у ситуацију да се поново промени власт, па да се поново води овакав разговор у вези са кашњењем са ирадом документације.

Члан Одбора Владимир Петковић навео је да је прво требало извршити испитивање земљишта на структуту и на утицај подземних вода. У светлу изнетих података, навео је да ако се овако настави рад на овом пројекту, може се догодити да до 2020. не буде решења. Ако наставимо на овај начин да због кашњења пројектне документације губимо могућност да добијемо средства из ИПА фондова, доћиче до тога да ће општине измирити своје обавезе према Еко Тамнави и средстава ће нестати, а депноја неће бити завршена, зато се морамо уозбиљити и пронаћи адекватно решење.

Председник Одбора изнео је да је Одбору много лакше да се бави разматрањем предлога закона и да не улази у оваква питања, али сматра да је питање личне одговорности да се бави и оваквим питањима. Навео је да окупљени морају да схвате да Одбор чине посланици, како они који су укључени у овај пројекат преко општина из којих долазе, тако и оних који нису, па се од Одбора не може очекивати стручна помоћ. Оно што Одбор може да учини је да се састане са представницима Министарства пољопривреде и заштите животне средине, који је баве управљањем отпадом, како би изанализирали све што је изнето на овој седници Одбора и оценили кога још треба укључити у решавање овог проблема, како би могли да донесу одређене закључке и предлоге мера. Навео је да би се од новца који општине издвајају на санирање дивљих депонија могле изградити све санитарне депоније које су нам потребне.

Радомир Стевановић истако је да је сагласан са свим што се чуло у дискусији, нагласивши да је пројекат „Каленић“ добар пример на коме се могу дефинисати проблеми и загушења на које се наилазило. Акценат је ставио на одговорност, предложивши да се установи рок у коме се периодично полаже рачун и сноси одговорност за обављени посао. Навео је да је припремљена комплетна документација и да се застало како би се измириле обавезе према извршиоцима-обрађивачима пројекта. Истакао је да је сада битно да републичка ревизиона комисија одради свој посао, а стручни одговор ће добити након проглашења службености Студије процене утицаја на животну средину, коју ће израдити Институт ЦИП. Сматра да би била драгоцена посета чланова Одбора, у којој би се указало на детаље у процедурама које коче пројекат. Навео је да ни Обреновац, одакле је председник Скупштине Регионалног центра за управљање отпадом „ЕКО-ТАМНАВА“, ни Ваљево, одакле је његов заменик, немају у плану буџета за 2015. годину дефинисана средства за ову намену у довољном износу. Локалне власти занемарују своје обавезе проистекле из одлука и закључака. Из тог разлога је неопходно завести ред у координацији и одговорности, јер се дошло до окончања припремне фазе пројекта, а постоји неразумевање на нивоу извшних власти у локалним самоуправама и из тог разлога Скупштина Регионалног центра за управљање отпадом не може да одлучује. Због свега тога, потребна је помоћ Министарства у оцени основаности предлога плана пословања, што би помогло да Скупштина Регионалног предузећа верификује тај документ, а да председници општина тај предлог пословања у тој форми усвоје.

Ђорђе Комленски, председник скупштине градске општине Обреновац, истакао је да му је драго да грађани Обреновца неће бити у могућности да чују дискусију која се водила на седници Одбора, јер тада не би издвојили ниједан динар за овај пројекат, јер би чули како се неко игра новцем грађана ових 11 општина. Нагласио је да ће Обреновац преиспитати даље учешће у овом пројекту, а поставиће и питање одговорности.

Владимир Лалић је истакао да ово превазилази могућности представника општина у Скупштини регионалног предузећа, јер су се десиле неке ствари на које они нису могли да утичу, па је тешко донети одлуку на који начин се треба поставити у наредном периоду, када је у питању будућност овог пројекта. Из тог разлога сви заједно треба да се озбиљније укључе у решавање проблема, уз одређену координацију.

Седница је завршена у 13,15 часова.

СЕКРЕТАР ПРЕДСЕДНИК

Милица Башић др Бранислав Блажић

.

.